Oglas

Anketa: SD prehitel SDS

Če bi to nedeljo potekale volitve, bi bila zmagovalka stranka SD, ki je bila izbor 17,1 odstotka vprašanih v tokratni anketi Vox populi, ki jo je za Televizijo Slovenija in časopis Dnevnik pripravila agencija Ninamedia.

Na drugo mesto se je uvrstil SDS s 15,1 odstotka podpore, na tretjem mestu pa je z 9,7 odstotka podpore SMC. Kar trem strankam pa so anketiranci namenili enak odstotek podpore. Levica, NSi in DeSUS imajo namreč 5,8-odstotno podporo.

Bolje se je s svojim delom odrezala vlada, saj sta skoraj dve petini (39,2 odstotka) vprašanih menili, da ekipa Mira Cerarja dela uspešno. 54,2 odstotka vprašanih pa delo vlade ocenjuje kot neuspešno.

Med politiki teden dni pred predsedniškimi volitvami ostaja najbolj priljubljen Borut Pahor, ki mu sledita Milan Brglez in Violeta Bulc. Med Pahorjevimi izzivalci na predsedniških volitvah se je najvišje uvrstila Ljudmila Novak, in sicer na šesto mesto.

V anketi Vox populi, ki je potekala med 10. in 12. oktobrom, je sodelovalo 700 anketirancev.